TARYBOS SPRENDIMAS
2007 m. spalio 9 d.
panaikinantis Sprendimą 2006/125/EB dėl perviršinio deficito Jungtinėje Karalystėje
(2007/738/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Taryba Sprendime 2006/125/EB (1) po Komisijos rekomendacijos pagal Sutarties 104 straipsnio 6 dalį nusprendė, kad Jungtinėje Karalystėje susidarė perviršinis deficitas. Taryba pažymėjo, kad 2004-2005 finansiniais metais (2) valdžios sektoriaus deficitas buvo 3,2 % BVP, t. y. viršijo Sutartyje nustatytą 3 % BVP pamatinę vertę, o bendroji valstybės skola buvo 40,8 % BVP, t. y. gerokai žemiau 60 % BVP pamatinės vertės, numatytos Sutartyje.
(2)
2006 m. sausio 24 d. pagal Sutarties 104 straipsnio 7 dalį ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (3) 3 straipsnio 4 dalį Taryba, remdamasi Komisijos rekomendacija, parengė Jungtinei Karalystei skirtą rekomendaciją panaikinti perviršinį deficitą ne vėliau kaip iki 2006-2007 m. Rekomendacija paskelbta viešai.
(3)
Pagal Sutarties 104 straipsnio 12 dalį, Tarybos sprendimas dėl perviršinio deficito turi būti panaikintas, jei Taryba mano, kad perviršinis deficitas konkrečioje valstybėje narėje yra panaikintas.
(4)
Pagal prie Sutarties pridėtą Protokolą dėl perviršinio deficito procedūros Komisija teikia procedūrai vykdyti reikalingus duomenis. Taikydamos šį protokolą, pagal 1993 m. lapkričio 22 d. Tarybos reglamento (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (4) 4 straipsnį valstybės narės du kartus per metus, t. y. iki balandžio 1 d. ir iki spalio 1 d., privalo pateikti valdžios sektoriaus deficito, skolos ir kitus susijusių rodiklių duomenis. Jungtinė Karalystė, atsižvelgdama į tai, kad 2007 m. kovo mėn. pateikti 2006-2007 biudžetinių metų duomenys buvo Vyriausybės prognozės, pateikė papildomą pranešimą, susijusį su perviršinio deficito procedūra. Šiame 2007 m. liepos 16 d. gautame pranešime pateikiami faktiniai 2006-2007 m. rezultatai - tai leido Komisijai įvertinti Jungtinės Karalystės biudžeto pokyčius, susijusius su Tarybos rekomendacija dėl perviršinio deficito panaikinimo vėliausiai iki 2006-2007 m.
(5)
Remiantis Komisijos (Eurostato) pagal Reglamento (EB) Nr. 3605/93 8g straipsnio 1 dalį parengtais duomenimis, pateiktais po Jungtinės Karalystės pranešimo pateikimo 2007 m. liepos 16 d., ir Komisijos tarnybų 2007 m. pavasario prognoze, daromos šios pagrįstos išvados:
-
valdžios sektoriaus deficitas sumažintas nuo 3,2 % BVP 2005-2006 m. iki 2,7 % BVP 2006-2007 m., taigi yra mažesnis už 3 % BVP deficito pamatinę vertę. Jis yra šiek tiek mažesnis nei 2005 m. gruodžio mėn. atnaujintoje Jungtinės Karalystės konvergencijos programoje nustatytas 2,8 % BVP deficitas,
-
fiskalinis konsolidavimas 2006-2007 m. pasiektas dėl 0,4 procentinio punkto BVP išaugusio pajamų santykio, ypač dėl padidėjusių pelno mokesčio pajamų. Bendros valdžios sektoriaus išlaidos nuo 2005-2006 m. iki 2006-2007 m. augo kartu su nominaliu BVP, nors kapitalo išlaidos buvo mažesnės nei prognozuotos 2006 m. gruodžio mėn. konvergencijos programoje, o einamosios išlaidos buvo didesnės. Palyginti su 2005-2006 m., kuriais deficitas sumažėjo 0,3 % BVP dėl į apskaitą įtraukto vienkartinio sandorio, 2006-2007 m. struktūrinis balansas (t. y. pagal ciklą pakoreguotas balansas, neįskaitant vienkartinių ir kitų laikinųjų priemonių) turėtų pagerėti 0,7 % BVP,
-
Komisijos tarnybų 2007 m. pavasario prognozėje, kuri sutampa su 2007 m. kovo mėn. biudžete paskelbta prognoze, numatoma, kad 2007-2008 metais deficitas bus dar sumažintas iki 2,6 % BVP dėl padidėjusio pajamų santykio, konkrečiai - dėl didesnės mokesčių naštos, tačiau šį santykį beveik visiškai kompensuoja padidėjęs išlaidų santykis. Šis deficito santykis yra didesnis nei 2006 m. gruodžio mėn. atnaujintoje konvergencijos programoje pateikta oficiali 2,3 % BVP deficito prognozė dėl sumažėjusio pelno mokesčio pajamų. Pavasario prognozėje numatyta, kad jeigu politika nesikeis, 2008-2009 metais deficitas toliau mažės ir sieks 2,4 % BVP. Tai rodo, kad deficitas patikimai ir tvariai sumažintas žemiau 3 % BVP ribos. Prognozuojama, kad struktūrinis valdžios sektoriaus deficitas nukris 0,2 procentinio punkto BVP 2007-2008 m. ir, jei politika nesikeis, 0,3 procentinio punkto 2008-2009 m. Tai rodo gana kuklią būsimo konsolidavimo planą esant palankių ekonominės ekonominių aplinkos sąlygų prognozei,
-
vyriausybės skola padidėjo nuo 39,6 % BVP 2004-2005 m. iki 42,5 % 2006-2007 m. Komisijos tarnybų 2007 m. pavasario prognozėje numatoma, kad skolos santykis padidės iki maždaug 43,9 % BVP iki 2009 m. kovo mėn. pabaigos, bet liks gerokai žemiau 60 % BVP pamatinės vertės. Reikės toliau stiprinti fiskalinę būklę, palyginti su prognozuojama 2008-2009 m., kad būtų sustabdytas skolos santykio didėjimas.
(6)
Taryba mano, kad perviršinis deficitas Jungtinėje Karalystėje panaikintas, todėl Sprendimą 2006/125/EB reikėtų panaikinti,
PRIĖMĖ ŠĮ SPRENDIMĄ:
1 straipsnis
Bendras vertinimas rodo, kad perviršinis deficitas Jungtinėje Karalystėje panaikintas.
2 straipsnis
Sprendimas 2006/125/EB panaikinamas.
3 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Liuksemburge, 2007 m. spalio 9 d.